Fl-okkażjoni tal-Jum Ewropew għall-Vittmi ta' Reati, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, Vera Jourová qalet: “Kull sena madwar l-UE, huwa stmat li persuna minn kull sebgħa tisfa' vittma ta' reat. Il-vittmi kollha ta' reati jeħtieġu li jiġu ttrattati b'dinjità u jingħataw l-appoġġ u l-protezzjoni li jkollhom bżonn. Il-messaġġ li ngħaddilhom huwa: L-Ewropa tinsab miegħek. Id-Direttiva tad-Drittijiet tal-Vittmi, li tagħti lill-vittmi kollha tal-kriminalità madwar l-Ewropa d-dritt ta' protezzjoni, għajnuna u appoġġ, kellha tkun fis-seħħ fl-Istati Membri kollha sena ilu. Iżda d-drittijiet mhumiex biżżejjed jekk ma jiġux applikati fil-prattika. Għal darb'oħra nappella lill-Istati Membri kollha li għadhom ma ttrasponewx id-Direttiva dwar id-Drittijiet tal-Vittmi fil-leġiżlazzjoni nazzjonali tagħhom biex jagħmlu dan mingħajr aktar dewmien. Il-ġimgħa l-oħra, ġew adottati regoli ġodda biex il-vittmi tat-terroriżmu jiġu protetti b'mod aħjar. Dawn se jiżguraw li l-vittmi tat-terroriżmu se jirċievu l-protezzjoni, il-pariri u l-appoġġ li jeħtieġu, kull fejn huma fl-Ewropa, minnufih wara attakk u sakemm ikun meħtieġ. Din is-sena, nixtieq niffoka fuq in-nisa. Waħda minn kull tlieta esperjenzat xi forma ta' vjolenza abbażi tas-sess matul ħajjitha. In-nisa vittmi ta' kwalunkwe forma ta' vjolenza m'għandhomx jingħataw it-tort għal dak li jiġrilhom. Kien għalhekk li fl-2017 il-Kummissjoni nediet kampanja ta' sensibilizzazzjoni dwar din il-kwistjoni. Irrid li dawn in-nisa jkunu jafu li jistgħu jmorru għand l-awtoritajiet il-pulizija u jinstemgħu mill-pulizija, il-prosekuturi u l-imħallfin, li huma kollha mħarrġa biex jisimgħuhom. Għandhom iħossuhom sikuri matul proċess u jħossuhom protetti mit-trasgressur barra mill-awla. Għandu jkollhom ukoll aċċess għal servizzi ta' appoġġ li jkunu adattati għall-ħtiġijiet individwali tagħhom. Il-vjolenza, tkun xi tkun in-natura tagħha, hija ksur tal-valuri Ewropej u d-drittijiet fundamentali. Għandna niġġieldulha flimkien u nagħtu lill-vittmi tagħha l-appoġġ kollu li jeħtieġu biex jibnu ħajjithom mill-ġdid.” Iktar informazzjoni dwar il-protezzjoni tal-vittmi: Id-Direttiva dwar id-Drittijiet tal-Vittmi Skeda informattiva dwar id-Direttiva dwar id-Drittijiet tal-Vittmi Q&A Kampanja ta' sensibilizzazzjoni tal-UE 2017 dwar il-vjolenza kontra n-nisa Iktar informazzjoni onlajn